Nordjyllands Politi optog tirsdag aften  kort efter klokken 21 en temmelig speciel anmeldelse i forhold til, hvad de normalt beskæftiger sig med. En gruppe borgere havde nemlig fundet en slange - en snog - i en hæk ved stadion i Nibe cirka 20 km sydvest for Aalborg. Det skriver politiet i en pressemeddelelse. For at tage hånd om slangen måtte politiet tilkalde en slangetæmmer fra Aars ved navn Peter Løve. Han kunne på stedet konstatere, at der var tale om en ufarlig slange, en såkaldt amerikansk kornsnog på 60-70 cm, hvorefter han tog den med. Snogen befinder sig nu hos slangetæmmeren i Aars, hvor den forbliver i karantæne i omkring 3 uger. Politiet leder nu efter slangens rette ejermand, så kornsnogen kan tilbageleveres. Lykkes det ikke at finde slanges ejer, så vil den blive givet videre til en ny ejer, når dens karantæne ophører. Hvis det er dig, som mangler en slange, så kan slangetæmmeren fanges på mobil 4088 - 3082.

Referat:
Nordjyllands Politi fik i går aftes en noget usædvanlig anmeldelse, da der blev fundet en slange i nærheden af Nibe. Nu leder de efter ejeren.